
A városi fenntarthatóság értékelése Közép-Európában

Napjainkban a Föld lakosságának több mint fele városokban él, és a szakértői becslések alapján elmondható, hogy 2050-re a városi lakosság aránya világszerte eléri a 70%-ot. Európában a teljes népesség 72%-a városokban él, és a növekvő urbanizáció szinte mindenhol negatív hatásokkal jár, ideértve az egészséges környezethez való hozzáférést, a társadalmi és a gazdasági problémákat is.

A legújabb nemzetközi városkutatási tanulmányok egyik legfontosabb területe a városi fenntarthatóságot mérő mutatószámrendszerek kidolgozása és ezek használata, mivel az indikátorok az egyik leggyakrabban használt eszközök a fenntarthatóság értékelésére mind regionális, mind helyi szinten. A nemzetközi publikációk emelkedő száma a tanulmányban vizsgált témakör aktualitását, a kutatási terület iránti nemzetközi érdeklődés felélénkülését és egyben tudományos értékét is jelzik.

A dolgozat elkészítése során az elsődleges cél egy olyan indikátorkészlet kialakítása, amely sikerrel használható a közép-európai nagyvárosok körében. A vizsgálati terület különböző szempontok alapján történő lehatárolását követően az értékelések Budapest, Bécs és Varsó fenntarthatóságának mérésére és összehasonlítására fókuszálnak. A munkában ugyan a rendelkezésre álló hazai szakirodalmi háttér áttekintésére is sor kerül, de mivel igencsak hiányosak a városi fenntarthatóságot vizsgáló indikátorkészletekre vonatkozó hazai tanulmányok, ezért a kutatás első fázisában a nemzetközi szakirodalom és a használt módszerek áttekintésére, valamint ezen módszertanok előnyeinek és hátrányainak értékelésére kerül sor. A munkafolyamat második felében egy olyan komplex mutatószámrendszer megalkotása áll a középpontban, amely a statisztikai és mérési adatok elérhetőségét is figyelembe véve megfelelően tükrözi Budapest, Bécs és Varsó fenntarthatóságát.



